Rádiologická anatómia tváre a krku

Rádiologická anatómia tváre a krku je popis a charakteristika anatomických štruktúr tváre a krku s prihliadnutím k špecifikám zobrazovacích diagnostických metód. Zdôrazňuje predovšetkým pri nich diferencovateľné štruktúry, osobitné rozdelenie jednotlivých oblastí a popis so zameraním na tzv. axiálnu (rezovú) anatómiu - základným výstupom súčasnej zobrazovacej diagnostiky sú rezy príslušnou oblasťou.

Tvár a krk sa rozdeľuje na 2 základné oblasti, kde hranicu tvorí jazylka ():
 suprahyoidný alebo nadjazylkový krk
 infrahyoidný alebo podjazylkový krk
Každá táto oblasť sa ďalej delí na niekoľko priestorov, ktoré sú vzájomne oddelené (úplne či čiastočne) vrstvami hlbokej krčnej fascie.

 Suprahyoidný krk 
Je oblasť zhora ohraničená bázou lebky a zdola myslenou rovinou vedenou jazylkou. Priamo komunikuje cez otvory v báze lebky s lebečnou dutinou, vpredu nadväzuje na ústnu dutinu, dole prechádza do infrahyoidného krku. Obsahuje tieto priestory:
 parafaryngeálny priestor - je slepo ukončený na báze lebky, smerom nadol a dopredu prechádza do submandibulárneho (podsánkového) priestoru
 faryngeálny slizničný priestor - delí sa na nazofaryngeálnu, orofaryngeálnu a hypofaryngeálnu časť, s lebečnou dutinou komunikuje cez foramen lacerum
 žuvací priestor - s lebečnou dutinou komunikuje cez foramen ovale a foramen spinosum, zdola ho ohraničuje spodný okraj tela sánky
 príušný priestor (častejšie je používaný odborný výraz parotický priestor) - s lebečnou dutinou komunikuje cez foramen stylomastoideum, hlavným orgánom je tu príušná žľaza
 krčnicový priestor (častejšie je používaný odborný výraz karotický priestor) - s lebečnou dutinou komunikuje cez foramen jugulare a canalis nervi hypoglossi, smerom nadol pokračuje až do mediastína a k aortálnemu oblúku
 retrofaryngeálny priestor
 nebezpečný priestor ()
perivertebrálny priestor - je rozdelený fasciami na prevertebrálny a paraspinálny kompartment
Pre diferenciálnu diagnózu a analýzu nádorov suprahyoidného krku je rozhodujúce správne určenie priestoru, z ktorého vyrastajú. Zásadnú úlohu tu zohráva parafaryngeálny priestor a jeho stranový posun tlakom nádora. Podľa smeru tohto posunu sa dá s vysokou pravdepodobnosťou určiť zdrojový priestor expanzie. 

 Infrahyoidný krk 
Je oblasť ohraničená zhora myslenou rovinou vedenou jazylkou, zdola takisto myslenou rovinou vedúcou cez jugulárnu jamku. Oblasť je teda voľne spojená hore s suprahyoidným krkom, dole s mediastínom. Obsahuje tieto priestory:
 viscerálny priestor - komunikuje s horným mediastínom
 zadný krčný priestor (častejšie je používaný odborný výraz zadný cervikálny priestor) - tiahne sa od hlávkového výbežku () ku kľúčnej kosti
 karotický priestor
 retrofaryngeálny priestor
 perivertebrálny priestor

 Krčná fascia 
Rozdeľuje sa na na povrchovú a hlbokú. Hlboká krčná fascia má tri vrstvy alebo listy: povrchový, stredný a hlboký. Tieto ohraničujú jednotlivé vyššie uvedené priestory. Povrchový list ohraničuje žuvací a parotický priestor, v oblasti infrahyoidného krku obkolesuje m.trapezius, sternocleidomastoideus a skupiny infrahyoidných svalov. Stredný list tvorí hranicu faryngeálneho slizničného priestoru a obklopuje viscerálny priestor. Hlboký list obklopuje perivertebrálny priestor a rozdeľuje ho na dva kompartmenty. Všetky tri listy ohraničujú karotický priestor.

 Pozri aj 
 Rádiológia tváre a krku

 Zdroj 

Kategória:Rádiologická anatómia